Kerber skryf sege toe aan 2017 se gesukkel | Netwerk24
Kerber skryf sege toe aan 2017 se gesukkel
15 Julie 2018 22:00
Angelique Kerber sê dat sy nie Wimbledon sou gewen het nie as dit nie vir haar gesukkel was verlede jaar toe sy van nommer een tot in die 21ste op die wêreldranglys uitgesak het nie.
Die 30-jarige Kerber het die sewemalige kampioen Serena Williams Saterdag met 6-3, 6-3 in die eindstryd geklop.
Angelique Kerber met die Venus Rosewater-trofee. Foto: Reuters
“Ek dink nie ek sou sonder 2017 se ervaring die toernooi gewen nie. Ek dink ek het verlede jaar baie geleer. Ek het weer die motivering wat ek in 2016 gehad het,” sê Kerber.
Kerber het haar derde Grand Slam-titel gewen toe sy die bordjies in ’n herontmoeting van 2016 se Wimbledon-eindstryd teen Williams verhang het.
Sy het in 2016 die Australiese Ope en die Amerikaanse Ope gewen, maar dié is iets anders, sê sy.
“Dis ongelooflik, ek kan die gevoel nie beskryf nie, want ek het as ’n kind altyd gedroom van die oomblik. Om Wimbledon te wen, is rêrig spesiaal.”
Sy het onthul dat sy kleintyd, toe haar heldin Steffi Graf daar gespeel het, gedroom het om die toernooi ook eendag te wen. Sy was Saterdag die eerste Duitser in 22 jaar ná Graf om die Venus Rosewater-trofee te lig.
Kerber het vanjaar weer tot haar reg gekom onder die afrigting van Wim Fissette, vir wie sy Saterdag ’n drukkie gaan gee het ná die beslissende punt.
Dis ongelooflik, ek kan die gevoel nie beskryf nie, want ek het as ’n kind altyd gedroom van die oomblik.
Fissette het voorheen welslae met spelers soos Kim Clijsters, Victoria Azarenka, Simona Halep en Johanna Konta behaal.
Kerber het in die sewe maande wat hulle reeds saam is heelwat verbetering getoon.
“Ons het my spel probeer verbeter deur meer aggressief te wees. Ons het my afslaan ook ’n bietjie verander. Die feit dat ek goed in belangrike oomblikke afgeslaan het, was een van die sleutelpunte in die wedstryd. My dien is ook ’n bietjie vinniger as wat dit was,” sê Kerber.
* Suid-Afrika se Raven Klaasen en Michael Venus van Nieu-Seeland het Saterdagaand in die mans se dubbelspeleindstryd vasgeval teen Amerika se Mike Bryan en Jack Sock, wat met 6-3, 6-7(7), 6-3, 5-7, 7-5 geseëvier het.
Dit was 40-jarige Bryan se 17de Grand Slam-titel, sy eerste sonder sy tweelingbroer, Bob, wat ’n heupbesering het.
Hy het Sock het slegs vir die tweede keer saamgespeel en hy het die titel aan sy beseerde broer opgedra.
Dit was Sock se tweede titel op Wimbledon. Hy en Vasek Pospisil het die Bryan-broers in 2014 se eindstryd getroef.
– Sportredaksie, independent.co.uk
Meer oor: Wimbledon | Eindstryd | Serena Williams | Angelique Kerber
‘Nuwe’ Kevin wag nou op Novak